অজুহাত দেখালে সময় কাউকে ক্ষমা করে না
কথায় আছে, ‘সময়ের কাজ আমাদের সময়েই করা উচিত’। আসলে ঠিক তা নয়। এবার বুঝিয়ে বলি। আসলে সময়ের কাজ আমাদের সময়ের আগে সম্পূর্ণ করা উচিত। ধরুন, আপনাকে যদি কোন কাজ আগামীকালকে করতে হয় তাহলে সে কাজটি সম্ভব হলে আজকে শেষ করুন। কালকে কী হবে বা কালকে কি আপনি আদৌ কাজটি সঠিকভাবে সম্পূর্ণ করতে সক্ষম হবেন কিনা সেটা নিশ্চিত করে বলা মুশকিল।







এমন তো হতে পারে কালকে আপনি কোন এক অতর্কিত দু:সংবাদ পেতে পারেন অথবা আপনার শরীর খারাপ হতে পারে। অথবা আপনার সংসারের কারো কোন সমস্যা হতে পারে। তাহলে আপনি আপনার কাজটি কীভাবে সম্পূর্ণ করবেন? আপনি যদি কালকের কাজটি আজকে করতে সক্ষম হন তাহলে তা আপনাকে আজকেই করা
উচিত। কালকের জন্য কাজ রাখা একদম উচিত না। কেন জানেন? 




কালকের কাজটি আজকে সম্পূর্ণ করলে আপনার উপর মানসিক চাপ কমে যাবে। আপনার মেজাজ ফুরফুরে হয়ে যাবে। রাতে ঘুমও ভাল হবে। অনেক ব্যক্তি আগামীর চিন্তা করে রাতে ঘুমাতে পারে না এবং ঘুম আসার আগে ঘণ্টার পর ঘণ্টা নানা কিছু মাথায় নিয়ে সে বিছানাতে এদিক-ওদিক করে। সঠিক বিশ্রাম না নিলে শরীরে নানা রোগ-ব্যাধি দেখা দিতে পারে।  
তাই সম্ভব হলে আগামীর কাজটি আজকেই করা উচিত। এতে সময়ে মূল্য দেয়া  হবে। যারা সময়ের মূল্য দিতে জানে তাদের সময় দুই হাত ভরে সাফল্য দান করে। হয়ত আপনি আগামী দিনের কাজটি কোন এক ব্যস্ততার জন্য আজকে করতে পারেননি। সমস্যা নেই। এতে বিচলিত হবেন না। 
কিন্তু পরেরদিন আপনাকে যেকোন মূল্যেই কাজটি শেষ করতে হবে। সেটা মনে রাখা জরুরী। কিছু মানুষ সবসময় কোন কাজ না করার অজুহাত খুঁজে। সেটা যত বড় কাজই হোক না কেন। ধরুন তিনদিন পরে আপনার সামনে পরীক্ষা। সারা-বছর আপনি পড়েছেন। 
কিন্তু আপনি জানেন যে আপনাকে পরীক্ষার আগে পুরো বইটির পুন:পাঠ করতে হবে। তা না হলে আপনি পরীক্ষায় ভাল করবেন না। হঠাৎ আজকে বাড়িতে এক অতিথি আসল। আপনি মনে মনে হয়ত ভাবছেন যে আজকে আর পড়বো না। বাড়িতে অতিথি আসছে বা কালকে বেশি করে পড়বো। অথবা আজ আপনার হঠাৎ শরীর খারাপ করছে।
আপনি হয়ত ভাবছেন যে, না থাক, আজকে আর পড়বো না, শরীরটা ভাল লাগছে না। অথবা পাশের বাড়ির এক দু:সম্পর্কের আত্মীয় মারা গেছে। আপনিও তাদের শোকে শোকার্ত হলেন। আর ভাবলেন, না আজকে আর পড়তে ইচ্ছে করছে না। আজকে আপনার মন ভাল না। মানুষের জীবনে প্রতিনিয়ত এমন বহু ঘটনা ঘটে থাকে।
এ সকল অপ্রত্যাশিত ঘটনাগুলো মানুষের জীবনে বাধা হয়ে দাঁড়ায়। আপনার জীবনে সাফল্য পেতে হলে এসব বাঁধা অবশ্যই অতিক্রম করতে হবে। তা না হলে জীবনে সফলতা লাভ করা যায় না। সত্যি কথা বলতে সময় খুবই স্বার্থপর। সময় আপনার জীবনের সুযোগ-সুবিধার কথা তোয়াক্কা করে না। 
সময় শুধু আপনাকে দেয়া সময়তে আপনি কী কাজ করেছেন তার বিচার করে। তাই আমাদের সবাইকে সময়ের যথার্থ ব্যবহার করা উচিত। কারণ সময়ের মূল্য যে বোঝে না তাকে সময় কখনো ক্ষমা করবে না। 
আজ আপনার অনেক কাজ আছে কিন্তু বাড়িতে অতিথি এলো। তাতে কী হয়েছে? অতিথির জন্য তো আপনার জীবন থেমে রাখা উচিত নয়। অতিথি যথেষ্ট সেবা করুন কিন্তু অতিথির আসাকে অজুহাত হিসেবে ব্যবহার করবেন না। যেহেতু আজকে আপনার বাড়িতে অতিথি এসেছে তাই আজ আপনার আজকের দিনের কাজ বেড়ে গেছে। তাতে কি হয়েছে? 
আজ আপনাকে দ্বিগুণ পরিশ্রম করতে হবে এবং মনে মনে আপনাকে প্রতিজ্ঞা করতে হবে যে আজ যেকোন মূল্যে আপনি আপনার কাজগুলো সম্পূর্ণ করবেন। কারণ আজকে যদি আপনি কঠিন পরিশ্রম করে কাজগুলো শেষ না করেন তাহলে আপনি অনেক পিছিয়ে পড়বেন এবং আপনার মধ্যে অজুহাতের বীজটির রোপণ হবে। ভবিষ্যতে আপনি বারবার অজুহাত দেখিয়ে সময়ের কাজ ঠিকমত করবেন না। 
অজুহাত বড্ড একটি বাজে অভ্যাস। ধূমপান বা মদ্যপানের চেয়েও বেশি ক্ষতিকর। যারা ধূমপান বা মদ্যপানের অভ্যাস করে তারা একদিন এই অভ্যাসতে ছেড়ে দিতে পারে। কিন্তু অজুহাত অভ্যাসটি যার মধ্যে একবার লেগে থাকে তাকে সে সহজে ছাড়ে না। তাদের মনে অজুহাতের শিকড় আঠার মত লেগে থাকে। তাই কোন অজুহাত না দেখিয়ে আপনি কাজ করে যান। দেখবেন ভবিষ্যতে কোন বাধা আসলেও আপনি আপনার কাজগুলো সহজেই করতে পারবেন এবং এতেই আপনার সাফল্য আসবে। 
সময় সবকিছু লক্ষ্য করে। আপনার জীবনের শত বাধা-বিপত্তি দিয়ে যদি আপনি সময়ের সদ্ব্যবহার করেন তাহলে সময় একদিন লক্ষ্মীদেবী হয়ে আপনার সংসারে সাফল্যে ভরিয়ে দিবে। কিন্তু আপনি যদি জীবনের সকল বাধা-বিপত্তির কাছে হার মেনে সময়ের কাজগুলো না করেন, তাহলে সময় আপনাকে কভু ক্ষমা করবে না। 
সময় আপনাকে না খাইয়ে রাখবে, সময় আপনাকে ঠিকমতো পোশাক না  পরিয়ে রাখবে, সময় আপনার মাথার উপর ছাদটি কেড়ে নিবে, সময় আপনাকে অন্যের দ্বারস্থ হতে বাধ্য করবে। তাই জীবনে শত বাধা আসলেও আপনাকে সময়ের কাজ অবশ্যই সম্পূর্ণ করতে হবে। আজকে আপনার যদি কাজ থাকে কিন্তু আপনার শরীর খারাপ করেছে বা শরীরে জ্বর এসেছে। তাতে কি হয়েছে? 
অন্যদিনের তুলনায় আজ আপনাকে একটু বেশি পরিশ্রম করতে হবে। নিজেকে শরীরকে অজুহাত না দেখিয়ে আজ সে পরিমাণ পরিশ্রম করতে তৈরি হয়ে যান। আপনি যদি এই অভ্যাসটি তৈরি করেন তাহলে একটা সময় আপনার শরীরে আর জ্বর আসবে না। মানসিকভাবে শক্ত হলে শরীরের ক্ষতি বেশি হয় না। আপনার শরীর যদি বেশি অসুস্থ হয় এবং তাহলে ডাক্তার দেখান। ওষুধ কিনে খান, আবার কাজ করতে যান। মাথায় আমাদের কাজ থাকলে সময় আমাদেরকে শ্রদ্ধা করে। মানুষের জীবন কাজ করার জন্য। যে যত বেশি কাজ করবে সে তত সুফল পাবে। 
হারানো সময় ফিরে পাওয়া যায় না। গড়িমসি করা আর নিজের পায়ে কুড়াল মারার সমান। শুধু শুধু সময় ব্যয় না করে সময়কে কাজে লাগানোই বুদ্ধিমানের কাজ। আমরা অনেকই মনে করি আমাদের কাজ করার যথেষ্ট সময় আছে কিন্তু বাস্তবে আসলে তা নয়। আমাদের সময় খুবই সংক্ষিপ্ত। তাই তার সদ্ব্যবহার করা উচিত। যারা সময় নষ্ট করার চিন্তা করে, সময় তাদের ধীরে ধীরে নষ্ট বা ধ্বংস করে দেয়। সময়ের সঠিক ব্যবহার না করলে সময় ঠিকই আপনার কাছ থেকে সব কিছু কেড়ে নিবে। আর আপনাকে তা দর্শক হয়ে দেখতে হবে। 
যেমন ধরুন, আজ আপনি এক চাকরির ইন্টারভিউ দিতে গেলেন। চাকরিটা আপনার জন্য যথার্থ নয়। ইন্টারভিউের পরে চাকরিতে যোগদানের জন্য আপনাকে বলা হল।  আপনি গড়িমসি করে সে চাকরিতে যোগদান করেননি। কেননা আপনি ভেবেছেন ভবিষ্যতে আপনি তার চেয়েও ভাল একটি চাকরি পাবেন। কিন্তু ভবিষ্যতে আপনি অনেক চাকরিতে ইন্টারভিউ দিয়েও কোন চাকরি আর পেলেন না। অগত্যা আপনি সে চাকরি প্রতিষ্ঠানে আবার গেলেন। সে চাকরিটি করার জন্য। 
প্রতিষ্ঠানের ব্যবস্থাপক আপনাকে বলল যে, চাকরিটি অন্যের হয়ে গেছে। আপনি পড়ছেন ভীষণ এক বিপদে। আপনার চাকরিটি যে পেয়েছে সে এখন কোম্পানির একটি বড় পদে কাজ করছে। আপনার হাতে নেই কোন টাকা, সংসারের খরচ বেড়ে চলছে কিন্তু আপনি চাকরি-বিহীন। আপনি যদি সে সময়ে চাকরিটি নিয়ে কাজ করে যেতেন এবং সঙ্গে সঙ্গে অন্য চাকরি খুঁজে যেতেন তাহলে আজ আপনাকে এই সমস্যায় পড়তে হত না। একটু ভেবে দেখুন। শুধু শুধু সময় ব্যয় না করে সময়কে কাজে লাগানোই বুদ্ধিমানের কাজ। 
লেখক: রাজুব ভৌমিক, পুলিশ অফিসার, নিউইয়র্ক

কথায় আছে, ‘সময়ের কাজ আমাদের সময়েই করা উচিত’। আসলে ঠিক তা নয়। এবার বুঝিয়ে বলি। আসলে সময়ের কাজ আমাদের সময়ের আগে সম্পূর্ণ করা উচিত। ধরুন, আপনাকে যদি কোন কাজ আগামীকালকে করতে হয় তাহলে সে কাজটি সম্ভব হলে আজকে শেষ করুন। কালকে কী হবে বা কালকে কি আপনি আদৌ কাজটি সঠিকভাবে সম্পূর্ণ করতে সক্ষম হবেন কিনা সেটা নিশ্চিত করে বলা মুশকিল।